b"\n_START_ARTICLE_\nMila Kunis\n_START_SECTION_\nZgodnje \xc5\xbeivljenje\n_START_PARAGRAPH_\nMilena \xc2\xbbMila\xc2\xab\xc2\xa0Kunis se je rodila v \xc4\x8cernivcih, Kijev, Ukrajina, takrat delu Sovjetske zveze. Njena mama Elvira je bila u\xc4\x8diteljica fizike in mened\xc5\xbeerka lekarne, njen o\xc4\x8de Mark pa je bil mehani\xc4\x8dni in\xc5\xbeenir in vodja taksistske organizacije. Ima starej\xc5\xa1ega brata, Michaela. Njena dru\xc5\xbeina se je leta 1991, ko je imela sedem let, preselila v Los Angeles, Kalifornija. Mila Kunis je Judinja in dejala je, da je bil antisemitizem v nekdanji Sovjetski uniji eden izmed razlogov za to, da se je njena dru\xc5\xbeina preselila v Zdru\xc5\xbeene dr\xc5\xbeave Amerike. Dejala je, da so jo njeni star\xc5\xa1i \xc2\xbbvzgajali v judovskem duhu vsaj toliko, kolikor so lahko\xc2\xab, saj so v Sovjetski zvezi zatirali judovstvo._NEWLINE_Mila Kunis je dejala, da se je njena dru\xc5\xbeina lahko preselila v Zdru\xc5\xbeene dr\xc5\xbeave Amerike zahvaljujo\xc4\x8d zadetkom na loteriji: \xc2\xbbTrajalo je kakih pet let. \xc4\x8ce so te izbrali \xc5\xbee prvi\xc4\x8d, si od\xc5\xa1el \xc5\xa1e do Moskve, kjer so te morda izbrali \xc5\xa1e drugi\xc4\x8d. In potem smo se lahko preselili v Zdru\xc5\xbeene dr\xc5\xbeave.\xc2\xab\xc2\xa0Po drugem dnevu v Los Angelesu, ko se je vpisala na osnovno \xc5\xa1olo Rosewood, ni znala niti malo angle\xc5\xa1\xc4\x8dine. \xc2\xbbSedmi razred sem si izbrisala iz spomina,\xc2\xab\xc2\xa0je povedala. \xc2\xbbTega se sicer ne spominjam, a moja mama mi pravi, da sem vsak dan pri\xc5\xa1la domov in jokala. Nisem bila travmatizirana. Bila sem samo v \xc5\xa1oku.\xc2\xab Mila Kunis je dodala: \xc2\xbbNisem razumela kulture. Nisem razumela ljudi. Nisem razumela jezika. Prvi stavek v mojem eseju za vpis na kolid\xc5\xbe je bil: 'Predstavljajte si, kako je biti slep in gluh pri sedmih.' In tako sem se po\xc4\x8dutila, ko smo se preselili v Zdru\xc5\xbeene dr\xc5\xbeave.\xc2\xab_NEWLINE_V Los Angelesu je obiskovala srednjo \xc5\xa1olo Huberta Howea Bancrofta. Ve\xc4\x8dji del srednje\xc5\xa1olske izobrazbe je pridobila od svojega mentorja med snemanjem televizijske serije Oh, ta sedemdeseta. Ko ni bila na snemanju, je obiskovala srednjo \xc5\xa1olo Fairfax, ki jo je kon\xc4\x8dala leta 2001. Za kratek \xc4\x8das je obiskovala univerzi UCLA in Loyola Marymount v Los Angelesu.\n_START_SECTION_\n1992 - 1997: Za\xc4\x8detki\n_START_PARAGRAPH_\nPri devetih letih se je Mila Kunis leta 1992 vpisala v igralski kro\xc5\xbeek njenega o\xc4\x8deta v studijih v Beverly Hillsu, kjer je spoznala svojo prvo in zaenkrat edino mened\xc5\xbeerko, Susan Curtis. O njej je povedala: \xc2\xbbMoji star\xc5\xa1i so ji povedali: 'Poslu\xc5\xa1aj, ne moreva si privo\xc5\xa1\xc4\x8diti fotografij; ni\xc4\x8desar si ne moreva privo\xc5\xa1\xc4\x8diti. Ne moreva je peljati na avdicije, saj imava slu\xc5\xbebo.' ... [Susan Curtis] pa mi je dejala: 'Ne skrbi. Vse bom uredila.' In res je. Nazadnje sem dobila prvo vlogo, za katero sem se potegovala: vlogo v reklami za Barbike. Moji star\xc5\xa1i pa so mi rekli samo: 'Po\xc4\x8dni, kar ho\xc4\x8de\xc5\xa1, samo da ostane\xc5\xa1 v \xc5\xa1oli in \xc5\xa1e naprej dobiva\xc5\xa1 petice.'\xc2\xab Mila Kunis se je pri\xc4\x8dela pojavljati v raznih oglasih, katalogih in televizijskih reklamah za otro\xc5\xa1ke izdelke, kot so izdelki Lise Frank, Mattelove Barbike in \xc4\x8devlji znamke Payless. Bila je tudi del kampanje obla\xc4\x8dil znamke Guess. Njena prva televizijska vloga je bila vloga Hope Williams v epizodi telenovele Days of our Lives. Nato je dobila manj\xc5\xa1o vlogo v televizijski seriji Sedma nebesa in stranski vlogi v televizijskih serijah Santa with Muscles in Honey, We Shrunk Ourselves.\n_START_SECTION_\n1998 - 2006: Oh, ta sedemdeseta in za\xc4\x8detek filmske kariere\n_START_PARAGRAPH_\nMila Kunis je leta 1998 zaigrala mlado Gio Carangi (Angelina Jolie) v filmu Gia. Istega leta so jo izbrali za igranje Jackie Burkhart v Foxovi televizijski seriji Oh, ta sedemdeseta. Vsi, ki so se udele\xc5\xbeili avdicije, so morali biti stari vsaj osemnajst let, Mila Kunis pa jih je takrat imela le \xc5\xa1tirinajst; re\xc5\xbeiserju je dejala, da bo stara osemnajst let, ni pa povedala, kdaj. \xc4\x8ceprav so nazadnje ugotovili, da \xc5\xa1e ni polnoletna, so producenti \xc5\xa1e vedno menili, da je najbolj primerna za to vlogo. Serijo Oh, ta sedemdeseta so vrteli osem sezon. Z njo so poleg Mile Kunis zasloveli \xc5\xa1e njeni soigralci, kot so Topher Grace, Ashton Kutcher in Danny Masterson. Mila Kunis je dejala, da jo je dejstvo, da so serijo snemali osem let, nekoliko motilo. \xc2\xbbOsem let snemanja ene in iste [serije] je bilo, kot da bi mi vse u\xc5\xa1lo izpod nadzora,\xc2\xab\xc2\xa0je dejala, a hitro dodala: \xc2\xbbKot epifanija. Svoje kariere nisem \xc5\xbeelela jemati tako resno, nisem \xc5\xbeelela, da bi postala svoje delo. \xc5\xbdelela sem si samo, da bi bila sre\xc4\x8dna in zadovoljna s svojim \xc5\xbeivljenjem.\xc2\xab_NEWLINE_Leta 1999 je Mila Kunis nadomestila Lacey Chabert pri igranju Meg Griffin v animirani seriji Family Guy, ki jo je Seth MacFarlane ustvaril za Fox. V seriji so igrali Seth MacFarlane, Alex Borstein, Seth Green in Mike Henry. Vlogo je Mila Kunis dobila po avdiciji in deloma tudi zaradi svojega nastopa v seriji Oh, ta sedemdeseta. Vlogo so zanjo rahlo spremenili in Seth MacFarlane jo je po prvi avdiciji poklical nazaj na avdicijo in ji naro\xc4\x8dil, naj govori po\xc4\x8dasneje, nato pa ji je dejal, naj se vrne kdaj drugi\xc4\x8d in naj bo bolj neposredna. Mila Kunis je kasneje Meg upodobila tudi v filmu Stewie Griffin: The Untold Story (2005) ter v videoigri Family Guy!, izdani leta 2006. Svoj lik je opisala kot \xc2\xbbgre\xc5\xa1nega kozla\xc2\xab._NEWLINE_Leta 2001 je Mila Kunis zaigrala manj\xc5\xa1o vlogo v filmu Pozabi me! poleg Kirsten Dunst. Nato je \xc5\xbee naslednjega leta ob Williamu Shatnerju zaigrala glavno vlogo v nadaljevanju kultne grozljivke Ameri\xc5\xa1ki psiho (2000), Ameri\xc5\xa1ki psiho 2. Film je s strani kritikov prejel izredno slabe ocene in kasneje je celo Mila Kunis priznala, da je bila zaradi filma osramo\xc4\x8dena. Leta 2005 je pri\xc4\x8dela igrati razne vloge v animirani televizijski seriji Robot Chicken, kjer igra \xc5\xa1e danes. Zaenkrat je posnela deset epizod. V naslednjih letih je posnela \xc5\xa1e ve\xc4\x8d filmov, ki pa so iz\xc5\xa1li nekaj let kasneje.\n_START_SECTION_\n2007 - 2009: Manj\xc5\xa1i filmski projekti\n_START_PARAGRAPH_\nLeta 2007 je bila Mila Kunis za svoje delo pri seriji Family Guy nominirana za nagrado Annie Award v kategoriji za \xc2\xbbglasovno igranje v animirani televizijski seriji\xc2\xab. Istega leta je izdala \xc5\xa1tiri filme. Prvega, naslovljenega Tony n' Tina's Wedding, je posnela \xc5\xbee leta 2004. Film, v katerem je zaigrala poleg Joeyja McIntyrea, je bil posnet po istoimenskem romanu. Ve\xc4\x8dini kritikov film ni bil v\xc5\xa1e\xc4\x8d; na spletni strani Rotten Tomatoes je prejel le 25% pozitivnih ocen. Novinar revije DVD Talk je, na primer, v svoji oceni filma napisal, da bi bili obo\xc5\xbeevalci \xc2\xbbveliko bolj zadovoljni, \xc4\x8de bi se pretvarjali, da se vse skupaj nikoli ni zgodilo\xc2\xab. V drugem filmu, komi\xc4\x8dni drami After Sex, je zaigrala poleg Jane Seymour, Marca Blucasa, svoje soigralke iz filma Pozabi me!, Zoe Saldana in Taryn Manning. Tretji film, Moving McAllister, je skupaj z Jonom Hederjem posnela leta 2005. Tudi temu filmu so kritiki dodelili v glavnem negativne ocene in v kinematografih so ga vrteli samo dva tedna. \xc4\x8cetrti film, Boot Camp (v originalu naslovljen kot Straight Edge), je pri\xc4\x8dela snemati oktobra 2006. \xc4\x8ceprav je film iz\xc5\xa1el samo na televiziji in ne v kinematografih, so ga dve leti po izzidu, 25. avgusta 2009 izdali na DVD-ju._NEWLINE_Leta 2008 je Mila Kunis zaigrala Rachel Jansen v komediji Judda Apatowa Pozabi Saro. Pri upodabljanju vloge, ki jo je dobila po neuspe\xc5\xa1ni avdiciji za film Napumpana, se je zana\xc5\xa1ala na improvizacijo. Film je prejel v glavnem pozitivne ocene s strani kritikov, u\xc5\xbeival je v velikem komercialnem uspehu in zaslu\xc5\xbeil ve\xc4\x8d kot 105 milijonov $. Tudi nastop Mile Kunis so v glavnem hvalili; Joe Morgenstern iz revije The Wall Street Journal je, na primer, pohvalil njeno \xc2\xbbsve\xc5\xbeo, \xc4\x8dudovito in osredoto\xc4\x8deno energijo\xc2\xab, James Berardinelli pa je napisal, da je \xc2\xbbspretna ob svojem nastopanju in razume koncept komedije.\xc2\xab Za svoj nastop v tem filmu je bila nominirana za nagrado Teen Choice Award. V nekem intervjuju kasneje je Mila Kunis dejala, da ji je Jude Apatow pomagal njeno kariero raz\xc5\xa1iriti izven serije Oh, ta sedemdeseta._NEWLINE_Istega leta je upodobila Mono Sax, rusko asistentko lika Marka Wahlberga v akcijskem filmu Max Payne, ki je temeljil na istoimenski videoigri. Mila Kunis je za vlogo trenirala streljanje, boks in borilne ve\xc5\xa1\xc4\x8dine. Film Max Payne je zaslu\xc5\xbeil relativno veliko denarja, ve\xc4\x8d kot 85 milijonov $ po svetu, a kritiki so mu dodeljevali negativne ocene, veliko pa jih je menilo, da Mila Kunis ni bila primerna za svojo vlogo. Re\xc5\xbeiser John Moore je branil svojo izbiro igralke za vlogo Mone Sax: \xc2\xbbMila nas je osupnila ... Ni bila o\xc4\x8ditna izbira, a Mona ji pristaja. Potrebovali smo nekoga, ki ne bi bil samo Maxov dodatek ali folija; potrebovali smo nekoga, ki je ta lik in ki zna _NEWLINE_izraziti svojo agendo. Mislim, da je Mila opravila odli\xc4\x8dno delo.\xc2\xab Ponovno je bila nominirana za nagrado Teen Choice Award za svoj nastop v tem filmu._NEWLINE_Leta 2009 je Mila Kunis poleg Bena Afflecka in Jasona Batemana zaigrala v filmu Extract. Film je s strani kritikov prejel v glavnem pozitivne ocene, zaslu\xc5\xbeil pa je ve\xc4\x8d kot 10,8 milijonov $. Roger Ebert, ki je film sam sicer kritiziral, je napisal, da Mila Kunis \xc2\xbbsvoji vlogi doda veliko kredibilnosti\xc2\xab. Re\xc5\xbeiser filma, Mike Judge, je bil presene\xc4\x8den nad njeno zmo\xc5\xbenostjo opona\xc5\xa1anja likov iz kultnega animiranega filma Rejected. Dejal je: \xc2\xbbKer je Mila tako lepa, je te\xc5\xbeko verjeti, da lahko vzpostavi vez tudi z resni\xc4\x8dnim svetom.\xc2\xab Potem, ko je videl njen nastop v filmu Pozabi Saro, ji je Mike Judge \xc5\xbeelel dodeliti vlogo Cindy v filmu Extract: \xc2\xbbMislil sem si: 'Vau, to dekle je popolno.' In film si je resni\xc4\x8dno \xc5\xbeelela posneti, kar je bilo fantasti\xc4\x8dno.\xc2\xab\xc2\xa0Mila Kunis je kasneje povedala: \xc2\xbbSem velika obo\xc5\xbeevalka filma Office Space Mikea Judgea, zato sem si, ko mi je ponudil vlogo, rekla: 'Okej, to je zelo lahka odlo\xc4\x8ditev.' Povedala sem jim, da si zelo \xc5\xbeelim biti del tega projekta\xc2\xa0\xe2\x80\x93 te umetnine ali, \xc4\x8de \xc5\xbeelite re\xc4\x8di tako, igranja.\xc2\xab\n_START_SECTION_\n2010 - danes: \xc4\x8crni labod in zdaj\xc5\xa1nji projekti\n_START_PARAGRAPH_\nLeta 2010 je poleg Denzela Washingtona zaigrala v filmu Knjiga odre\xc5\xa1itve. \xc4\x8ceprav je film s strani kritikov prejemal me\xc5\xa1ane ocene, je zaslu\xc5\xbeil 157 milijonov $ po svetu. Filmski kritik Richard Roeper je pohvalil njen nastop, saj naj bi opravila \xc2\xbbposebej mo\xc4\x8dno delo\xc2\xab. Tudi drugi filmski kritiki so njenemu nastopu dodelili v glavnem pozitivne ocene. Pete Hammond iz revije Boxoffice je, na primer, napisal, da je bila \xc2\xbbidealna izbira za glavno \xc5\xbeensko vlogo v filmu\xc2\xab. Tudi kritiki, ki jim film ni bil v\xc5\xa1e\xc4\x8d, so pohvalili njen nastop. James Berardinelli je, na primer, napisal, da \xc2\xbbzahtevna vloga doka\xc5\xbee, koliko lahko dose\xc5\xbee, kar je zelo presenetljivo, saj je zaenkrat igrala samo lahke vloge,\xc2\xab Colin Covert iz revije Star Tribune je napisal, da je \xc2\xbbustvarila iskro in je odlo\xc4\x8dena, da svoj lik upodobi kot neodvisno \xc5\xbeensko, ki ne potrebuje nekoga, da bi jo re\xc5\xa1il.\xc2\xab Nekateri kritiki pa so vseeno menili, da ni prava za vlogo. Milo Kunis so ponovno nominirali za nagrado Teen Choice Award za svoj nastop v tem filmu. Milo Kunis so izbrali za manj\xc5\xa1o vlogo v filmu Zmenek (2010) ob Tini Fey in Steveu Carellu. Za svoj nastop v tem filmu je prejela v glavnem pozitivne ocene._NEWLINE_Ob Natalie Portman je leta 2010 zaigrala balerino in antagonistko filma Darrena Aronofskyja, \xc4\x8crni labod. Za vlogo so jo izbrali zaradi njenega nastopa v filmu Pozabi Saro in zato, ker jo je pohvalila njena soigralka, Natalie Portman. \xc5\xa0e pred za\xc4\x8detkom snemanja je opravljala kardiovaskularno vadbo ter za\xc4\x8dela z dieto, v sklopu katere je vsak dan smela zau\xc5\xbeiti samo 1.200 kalorij (do konca snemanja je izgubila skoraj deset kilogramov) in \xc5\xa1tiri ure na dan, sedem dni na teden, trenirala balet. Med te\xc5\xbekim snemanjem se je ve\xc4\x8dkrat po\xc5\xa1kodovala; med drugim si je izpahnila ramo in si pretegnila kito. Film \xc4\x8crni labod je prejel veliko pohval s strani kritikov in bil je nominiran za pet oskarjev, tudi za najbolj\xc5\xa1i film. Film do danes ostaja njen finan\xc4\x8dno najuspe\xc5\xa1nej\xc5\xa1i film. Je njen prvi film, ki je samo v Zdru\xc5\xbeenih dr\xc5\xbeavah in Kanadi zaslu\xc5\xbeil ve\xc4\x8d kot 100 milijonov $ (106,8 milijonov $), vsega skupaj pa je film zaslu\xc5\xbeil 328 milijonov $. Filmski kritiki so pozitivno oceno dodelili tudi nastopu Mile Kunis; Kirk Honeycutt iz revije The Hollywood Reporter je, na primer, napisal: \xc2\xbbMila Kunis je popolna alternativna Natalie Portman, saj je enako gib\xc4\x8dna in tema\xc4\x8dna, a tudi vesela in samozavestna s popolnoma odprtimi o\xc4\x8dmi brez strahu.\xc2\xab Tudi Guy Lodge iz revije In Contention jo je pohvalil: \xc2\xbbPresene\xc4\x8denje filma je enkratna Mila Kunis s stra\xc5\xa1ljivim glasom, preseneti nas z inteligentnim in odsevanjem svoje soigralke, saj za razliko od negotove Nine njen lik ni tako naiven.\xc2\xab Za svoj nastop v filmu je prejela nagrado Marcella Mastroiannija za najbolj\xc5\xa1ega mladega igralca ali igralko na 67. bene\xc5\xa1kem filmskem festivalu, prislu\xc5\xbeila pa si je tudi nominaciji za zlati globus in Screen Actors Guild Award v kategoriji za \xc2\xbbnajbolj\xc5\xa1o stransko igralko\xc2\xab. Na 37. podelitvi nagrad Saturn Awards je prejela nagrado v kategoriji za \xc2\xbbnajbolj\xc5\xa1o stransko igralko\xc2\xab\xc2\xa0za svoj nastop._NEWLINE_Mila Kunis je poleg Justina Timberlakea leta 2011 zaigrala v romanti\xc4\x8dni komediji Prijatelja samo za seks, ki so od julija do septembra 2010 snemali v New York Cityju in Los Angelesu. Re\xc5\xbeiser filma, Will Gluck, je dejal, da je zgodbo ustvaril z njima v mislih. \xc2\xbbJe precej igralcev, s katerimi nameravam delati, a to sem napisal za Justina Timberlakea in Milo Kunis. \xc5\xbdelel sem si posneti odrasel film o seksu, med drugim, pa tudi o razmerju.\xc2\xab Film Prijatelja samo za seks je s strani kritikov prejel ve\xc4\x8dinoma pozitivne ocene in ve\xc4\x8dkrat so pohvalili kemijo med Milo Kunis in Justinom Timberlakeom. Manohla Dargis iz revije The New York Times je napisal: \xc2\xbbGd\xc4\x8d. Kunis je dokazala, da je dar za romanti\xc4\x8dne komedije.\xc2\xab\xc2\xa0Pohvalil je tudi \xc2\xbbnjeno energijo, ki je zgovorna in po\xc5\xbeivljajo\xc4\x8da in njena prisotnost je tako vibrantna, da kar zapolni ekrane.\xc2\xab_NEWLINE_Mila Kunis je potrdila, da bo v svojem naslednjem filmskem projektu, filmu z naslovom Ted, zaigrala poleg Marka Wahlberga. Film bo napisal in re\xc5\xbeiral ustvarjalec serije Family Guy, Seth MacFarlane. Poleg tega bo zaigrala v Disneyjevem filmu Oz: The Great and Powerful, kjer bo poleg Jamesa Franca zaigrala Theodoro, najmlaj\xc5\xa1o od treh \xc4\x8darovnic.\n_START_SECTION_\nJavna podoba\n_START_PARAGRAPH_\nMila Kunis je leta 2002 zasedla \xc5\xa1tiriinpetdeseto mesto na seznamu \xc2\xbb102 najprivla\xc4\x8dnej\xc5\xa1ih \xc5\xbeensk na svetu\xc2\xab\xc2\xa0revije Stuff, leta 2006 pa sedemin\xc5\xa1tirideseto mesto na lestvici \xc2\xbb100 najprivla\xc4\x8dnej\xc5\xa1ih\xc2\xab\xc2\xa0revije Maxim. Leta 2008 je zasedla enainosemdeseto mesto na seznamu \xc2\xbb100 najprivla\xc4\x8dnej\xc5\xa1ih\xc2\xab\xc2\xa0revije Maxim. Istega leta je zasedla enainosemdeseto mesto tudi na FHM-jevem seznamu \xc2\xbb100 najprivla\xc4\x8dnej\xc5\xa1ih \xc5\xbeensk na svetu\xc2\xab. Leta 2008 jo je spletna stran Wired.com ozna\xc4\x8dila za \xc2\xbbnajprivla\xc4\x8dnej\xc5\xa1o piflarko\xc2\xab\xc2\xa0zaradi njene v medijih ve\xc4\x8dkrat omenjene afinitete za  World of Warcraft. Istega leta se je pojavila na naslovnici oktobrske naslovnice revije Complex Magazine. Leta 2007 je Mila Kunis skupaj z Jamesom Francom posnela posnetek za spletno stran Funny or Die. Posnetek je bila parodija na MTV-jev resni\xc4\x8dnostni \xc5\xa1ov Hollywoodski gri\xc4\x8di in bil je zelo uspe\xc5\xa1en, saj si ga je na spletni strani ogledalo ve\xc4\x8d kot en milijon ljudi. Shawn Levy, re\xc5\xbeiser filma Zmenek, je dejal, da se je zato, da je za igranje v filmu izbral tako Milo Kunis kot Jamesa Franca odlo\xc4\x8dil tudi zaradi njunega posnetka na spletni strani. Decembra 2010 je bila vklju\xc4\x8dena v Gapovo bo\xc5\xbei\xc4\x8dno kampanjo \xc2\xbbShine Your Own Star\xc2\xab\xc2\xa0z drugimi slavnimi osebnostmi, kot so Jennifer Hudson, Jason Bateman, Mary-Louise Parker in Jon Heder._NEWLINE_Leta 2009 je zasedla peto mesto na Maximovem seznamu \xc2\xbbnajprivla\xc4\x8dnej\xc5\xa1ih 100\xc2\xab. Poleg tega je dobila nagrado Spike Guys' Choice Award v kategoriji za \xc2\xbbnajprivla\xc4\x8dnej\xc5\xa1e dekle\xc2\xab, pri \xc4\x8demer je premagala Millo Jovovich. \xc5\xa0e istega leta ji je spletna stran Premiere.com dodelila naslov najprivla\xc4\x8dnej\xc5\xa1e \xc5\xbeenske v Hollywoodu. Leta 2010 je bila vklju\xc4\x8dena v \xc4\x8dlanek \xc2\xbb\xc5\xbdenske, ki jih obo\xc5\xbeujemo\xc2\xab\xc2\xa0revije Esquire. Leta 2010 je zasedla dvaindvajseto mesto na Maximovem seznamu \xc2\xbbnajprivla\xc4\x8dnej\xc5\xa1ih 100\xc2\xab ter sedemnajsto mesto na FHM-jevem seznamu \xc2\xbbnajprivla\xc4\x8dnej\xc5\xa1ih 100\xc2\xab. Mila Kunis ne \xc5\xbeeli, da bi tovrstna pozornost medijev vplivala na njeno kariero: \xc2\xbbSvojo kariero mora\xc5\xa1 graditi na ne\xc4\x8dem drugem kot na tem, da si zasedel prvo mesto na FHM-jevem seznamu 100 najlep\xc5\xa1ih. Nekega dne ne bom ve\xc4\x8d tako lepa in kaj bom takrat imela?\xc2\xab_NEWLINE_Leta 2010 je Mila Kunis skupaj z Randyjem Jacksonom vodila 9. dobrodelno prireditev Chrysalis Foundation Benefit. Organizacija Chrysalis Foundation je losangele\xc5\xa1ka neprofitna organizacija, ki pomaga ekonomsko prikraj\xc5\xa1anim in brezdomnim individualcem, da bi z zaposlitvijo postali samozadostni. Oktobra 2010 je bila ob 25. obletnici revije Elle vklju\xc4\x8dena v \xc4\x8dlanek ljudi, ki so uspeli v zelo mladih letih. Poleg tega so na spletni strani revije objavili serijo fotografij in posnetek. Mila Kunis je bila ena izmed mnogih \xc5\xbeensk, ki jih je fotografiral kanadski pevec in tekstopisec Bryan Adams za kolekcijo z naslovom \xc2\xbbameri\xc5\xa1ke \xc5\xbeenske leta 2010\xc2\xab\xc2\xa0Calvina Kleina. Ves dobi\xc4\x8dek od fotografij so donirali newyor\xc5\xa1kim organizacijam za boj proti AIDS-u. Istega leta so jo vklju\xc4\x8dili na decembrsko naslovnico revije Nylon._NEWLINE_Leta 2011 se je Mila Kunis pojavila na februarski naslovnici revije Cosmopolitan in mar\xc4\x8devski naslovnici revije W. Ob 17. obletnici revije Vanity Fair se je z mnogimi drugimi igralci pojavila na naslovnici revije. Leta 2011 je pristala na drugem mestu seznama \xc2\xbb99 najprivla\xc4\x8dnej\xc5\xa1ih \xc5\xbeensk\xc2\xab\xc2\xa0spletne strani Askmen.com. Istega leta je zasedla peto mesto na seznamu \xc2\xbb100 najprivla\xc4\x8dnej\xc5\xa1ih\xc2\xab\xc2\xa0revije Maxim. Leta 2011 je prejela nagrado Spike Guys' Choice Awards v kategoriji za \xc2\xbbnajprivla\xc4\x8dnej\xc5\xa1e dekle\xc2\xab, kjer je premagala Minka Kelly. Med promocijo filma Prijatelja samo za seks je pristala na naslovnicah revij GQ in Elle._NEWLINE_Leta 2013 jo je revija FHM po podatkih njihove ankete proglasila za najboly seksi \xc5\xbeensko na planetu."